Sicut indubitanter fides credentium tenet, ita et Christi benignitas mortalibus consulit. Quapropter ego, in Dei nomine, Isimbrannus dono aliquid de rebus meis propriis ad locum vocabulo Cluniacum, qui est constructus in honore sanctorum apostolorum Petri et Pauli, ubi domnus Odilo abbas preesse videtur: hoc est mansionem unam cum vinea et cum salicibus, et habet terminationes a mane via publica, a medio die terra Odilonis, a sero via publica et rivo currente; item in alio loco, in villa Lornamno, unum campum qui habet terminationes ab oriente rupe excelsa, et a meridie similiter, ab occidente terra Sancti Petri, a circio terra Rotgerii. In alio loco iterum, alium campum qui conjacet In Craio, et habet terminationes a mane et a medio die terra Odilonis, et terra Sancti Petri, muro interjacente, et de ipsa hereditate, ab occidente similiter. Infra istas terminationes, totum ad integrum vobis dono, ut faciant rectores Sancti Petri ab hac die et deinceps quicquid facere voluerint. Si ego, (quod absit!) aut ullus de heredibus meis, aut ulla emissa persona, hanc donationem calumniari presumpserit, non vendicet quod repetit, sed auri libras imponat IIIIor. S. Isimbranni, qui istam donationem fieri jussit. S. Rotgerii, Adalelmi, Girardi, Danihelis, Andreæ, Godulrici, Adalgis. Aymo peccator designavit, regnante Hugone rege.